A finn erdők lehelete

MÉK Különdíjas épületek - Lombházak 2., Noszvaly

Építész: Fábián Gábor, Fajcsák Dénes - ARKT Építész Stúdió

Az elsőnek épült bérelhető lombházak ( építészek Fábián Gábor és Fajcsák Dénes) elsöprő sikerei után két újabb lombházra kapott megbízást a tervező, egy másik telekre telepítve két új hasonló szellemiségű épület készült.

A Síkfőkúti tóparti sétányra merőleges telek a meredek hegyoldalon helyezkedik el, viszont már nem közvetlenül a tóparton, hanem attól kissá távolabb dél-kelet irányban.

Terep adottságoknak megfelelően az üdülőegységeket egymás mögött, közel 5 méteres szinteltolással helyezték el, a kilátással a tó irányába fordítva, annak látványára szerkesztve. Az építési helyen belül a pontos telepítési helyüket leginkább az befolyásolta, hogy a meglévő nagy törzsátmérőjű fáktól, egymástól és a szomszédos épülettől a lehető legtávolabbra kerüljenek, minimálisra csökkentve egymás átlátását, zavarását.

A fél szint eltolásos lakótorony-szerű kialakítású házban étkező-nappali, szoba-háló, zuhanyzó, wc, teakonyha és a pergolás tetőteraszon jakuzzi medence. Az infraszauna valamint a zuhany, WC, konyha beépített bútor része a kétkarú lépcső orsótereibe kerültek.

A ház fűtött, belső tereit lezáró teraszfödém az előírt 6 méteres épületmagasságot tartja, azon túl csak pergolával fedett félszinttel eltolt tetőteraszok találhatóak. A pergola legmagasabb pontja a völgyfelőli oldalon 9,40 méter, amely a környező kb. 30 méteres fák kb. egyharmadába, a tényleges lombkoronaszint alá esik, a faágaknak és a lombozatnak még nincs látványt zavaró hatása. A házak a tóra néző, rövid homlokzat felől közelíthetőek meg, a Tó sétányról induló épített új, lépcsős ösvényen keresztül.

Az épületek egyedi megjelenését lakótorony vagy kilátótorony-szerű kialakításuk adja. Karcsú tömegaránya a pergolával fedett tetőteraszok tömegnyújtó hatásának köszönhető.

A homlokzati képet a tiszta szerkesztésű fa tartószerkezetet, az üveg, a lucfenyő deszkaburkolat és a 20 x 5 cm-es fenyőfa pallólamellák, merevítő acélkábelek alkotják. A belső teret határoló emeletmagas homlokzati üvegfalak pallóváz belső oldalára kerültek. Az épület teljesen átlátható, transparens, légiesen könnyebb, illetve a környező erdő mindenhonnan látható.

A hosszhomlokzatokon homogén, fix hőszigetelő üvegezés készült, a fa szerkezet hangsúlyozására. A rövid oldalon nyílik fel a ház. A kevés fajta anyaghasználat a( lucfenyő, üveg, kevés acélszerkezet ) segíti az erdőrész fái közötti rejtőzködést, erdei mimikri elérését, az épületek tájba illeszkedését. A 20 cm széles luc pallók a be- és kilátást is korlátozzák.

Az apartmanok belső kialakítását és berendezését is a natúr fa használata jellemzi. Lucfenyő deszkázat jelenik meg a padlókon, a mennyezeteken, a kétkarú lépcső magot lehatároló belsőfalként és bútorelőlapként is.

A második ütem lombházai úgy térnek el az első ütemétől, hogy közben mégis egységet sugároznak a különböző lombházak építési időszakai között.

A vertikálisan felfűzött funkciók megnyújtják a külső-belső térélményt, folyamatos mozgást eredményeznek mindezt úgy, hogy az épület alapterülete a lehető legkisebb. A lépcsőtér fűzi össze a funkciókat: a földszinti pihenőtéren található a társalgó, majd a következő szinten a teakonyha, aztán a hálószoba, fürdőszoba és a teraszon át a tetőn elhelyezett panoráma-jakuzzi.

A toronyban egyre feljebb haladva fokozatosan kerülünk a fák közé, a lombkoronaszint közelébe, hogy aztán a legfelső szinten lévő jakuzzi medencében elnyújtozva és szemlélődve már a tó irányába megnyíló kilátással teljesedjen ki a saját kilátó/kilátás élménye. A lombházak térélményét a külső és és belső terek folyamatos összekapcsolódása és kettős tér tapasztalása egészíti ki.

A tornyok megmutatják valamennyi szintjüket, belsejüket, valamennyi helyiségét, így lehet a szemlélődő egyszerre kint, és egyszerre bent, akár a faházból néz ki, akár az erdőből néz be.

Finn építészeti magazinokban lehet ilyen tiszta, utolsó szögig végiggondolt, végtelenül letisztult épületek látni, érezni a finn fenyőerdők hűvös, fenyőillatú leheletét.

Gratulálunk a Tervezőnek, az épületek az Év Háza 2020 pályázatában a MÉK Különdíját nyerték el.

dr. Hajnóczi Péter

a MÉK elnöke